  Туспуктэм: Руслан Нуриахметов Майя Бывальцева Удмуртиын вордскем кык биатлонистъёс Россилэн чемпионатаз 10 иськемын командаен ӵошатсконъёсын вормисьёс пӧлы шедизы, но та дыре соос элькунмы понна уг бызьыло. Ува ёросысь Никита Лобастов Белоруссилэн 1-тӥ командаеныз нырысетӥ инты басьтӥз (28:16.2, 1 штраной круг), Ижкарысь Александр Поварницын Тюмень улосвыллэн 1-тӥ командаеныз кыкетӥ интыын (+1:33.2 но 4 круг), но ӵапак тюменьёс Россилэн чемпионъёсыз луизы.  Удмуртилэн командаез – Кирилл Киливнюк, Сергей Темкин, Ильназ Мухамедзянов но Александр Корнев – сизьыметӥ луиз. Пиос ньыль штрафной круг ортчизы но вормисьлы 3,28 минут пала келязы. Тодэ вайытом, 11-тӥ толшоре суперспринтын Александр Корнев бронза медаль утӥз. Россилэн чемионатэз Пермь шаерысь Чайковскын ортче, 14-тӥ толшоре бадӟым масс-стартъёс луозы. Ватсалом, 18-21 толшоре «Ижевская винтовка» ӵошатскон (0+) ортчоз. Радъясьёс висисьёслы трибунаосын тросгес интыос дасязы, озьы ик машинаез пуктыны интыос тросгес луозы. Тегъёс: Спорт Биатлон АлександрПоварницын Ижкар Чайковский Россия  